Výrobok

Výrobok alebo produkt môže byť:
Vo všeobecnej ekonomickej teórii: statok (v užšom zmysle len hmotný statok), ktorý je (konečným) výsledkom výroby (resp. výrobného procesu). Keďže sa tento statok vyrába a nie je teda prirodzene dostupný, patrí tento statok medzi tzv. ekonomické statky. Niektoré texty rozlišujú medzi produktom ako hmotným i nehmotným vyrobeným statkom a výrobkom ako hmotným vyrobeným statkom. 
V marxistickej ekonomickej teórii: materiálna úžitková hodnota ako výsledok výrobného procesu, schopná bezprostredne ukájať ľudské potreby. V podmienkach spoločenskej deľby práce a ekonomickej samostatnosti výrobcov nadobúda formu tovaru.
V manažérstve kvality (spravidla len v tvare produkt) - pozri nižšie
V marketingu:
čokoľvek (predmet, služba, človek, miesto, organizácia, myšlienka), čo môže byť ponúkané na trhu (na nadobudnutie, spotrebu, obzeranie a pod. a tým) na uspokojenie nejakej potreby alebo nejakého želania. 
produktová politika ako jedno zo tzv. 4 P (=marketingový mix), prelína sa s definíciou uvedenou v predchádzajúcej odrážke
Zastarané významy slova výrobok sú:
výroba, opracúvanievýrobok. In: Slovník slovenského jazyka (Peciar)
оbrobená, zušľachtená pôdavýrobok. In: Historický slovník slovenského jazyka
zárobok, zisk

 Produkt v manažérstve kvality 
Podľa STN EN ISO 9000:2016 je produkt výstup organizácie, ktorý môže byť vyprodukovaný bez akejkoľvek transakcie medzi organizáciou a zákazníkom. (angl. output of an organization that can be produced without any transaction taking place between the organization and the customer). Pričom:
- výstup je definovaný ako výsledok procesu a proces je definovaný ako súbor vzájomne súvisiacich alebo vzájomne pôsobiacich činností, ktoré používajú vstupy na dodávanie želaných výsledkov;
- organizácia je definovaná  ako osoba alebo skupina ľudí, ktorá má vlastné funkcie so zodpovednosťou, právomocami a vzťahmi na dosahovanie svojich cieľov.
Celá definícia produktu teda znie: Tovar je výsledok súboru vzájomne súvisiacich alebo vzájomne pôsobiacich činností, používajúcich vstupy na dodávanie želaných výsledkov, u osoby alebo skupiny ľudí, majúcej vlastné funkcie so zodpovednosťou, právomocami a vzťahmi na dosahovanie svojich cieľov, ktorý (teda ten výsledok) môže byť vyprodukovaný bez akejkoľvek transakcie medzi touto osobou či skupinou ľudí a zákazníkom. V poznámkach k tomuto pojmu norma uvádza okrem iného:
 Výroba produktu je síce zabezpečená bez akejkoľvek transakcie nutne prebiehajúcou medzi poskytovateľom a zákazníkom, môže však často zahrnovať prvok služby pri dodaní produktu zákazníkovi.
 Dominantným prvkom produktu je to, že je zvyčajne hmotný.STN EN ISO 9000:2016 Systémy manažérstva kvality. Základy a slovník (ISO 9000: 2015) 

V starších zneniach tej istej normy bola definícia podobná, ale v detailoch odlišná.

 Formy výrobkov 
Základné formy výrobkov sú:
 hotový výrobok - je určený na uspokojovanie konečných potrieb spotrebiteľov, nie na ďalšie spracovanie.
 polovýrobok - je hotovým výrobkom len z pohľadu podniku, v ktorom bol vyrobený, pre ďalší podnik je však materiálovým vstupom. Neuspokojuje ešte konečné potreby spotrebiteľa.
 nedokončený výrobok - je výrobok, na ktorom sa ešte neurobili všetky potrebné operácie. Tie sa však uskutočnia v danom podniku neskôr.

Osobitné kategórie výrobkov:
 nepodarok - je výrobok, ktorý nespĺňa požadované kritéria.
 nový výrobok - je výrobok, ktorý má v porovnaní s doterajším výrobkom nové vlastnosti, alebo funkcie.

 Zdroje